NARIADENIE KOMISIE (ES) č. 1277/2005
z 27. júla 2005,
ktorým sa ustanovujú vykonávacie pravidlá pre nariadenie Európskeho parlamentu a Rady (ES) č. 273/2004 o prekurzoroch drog a pre nariadenie Rady (ES) č. 111/2005, ktorým sa stanovujú pravidlá sledovania obchodu s drogovými prekurzormi medzi Spoločenstvom a tretími krajinami
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 273/2004 z 11. februára 2004 o prekurzoroch drog (1), a najmä na jeho článok 14 písm. a) a f),
so zreteľom na nariadenie Rady (ES) č. 111/2005 z 22. decembra 2004, ktorým sa ustanovujú pravidlá sledovania obchodu s drogovými prekurzormi medzi Spoločenstvom a tretími krajinami (2), a najmä na jeho článok 6 ods. 1 tretí pododsek, článok 7 ods. 2, článok 8 ods. 2, článok 9 ods. 2, článok 11 ods. 1 a ods. 3, článok 12 ods. 1 tretí pododsek, článok 19 a článok 28,
keďže:
(1)
Nariadením (ES) č. 111/2005 sa nahradilo nariadenie Rady (EHS) č. 3677/90 z 13. decembra 1990, ktorým sa stanovujú opatrenia, ktoré treba prijať, aby sa zabránilo zneužívaniu určitých látok na nedovolenú výrobu omamných látok a psychotropných látok (3), ktoré bolo vykonané nariadením Komisie (EHS) č. 3769/92 z 21. decembra 1992, ktorým sa vykonáva, mení a dopĺňa nariadenie Rady (EHS) č. 3677/90, ktorým sa stanovujú opatrenia na zabránenie zneužívania určitých látok na nedovolenú výrobu omamných látok a psychotropných látok (4). Je dôležité zosúladiť vykonávacie opatrenia, ktoré obsahuje nariadenie (EHS) č. 3769/92, s novým súborom pravidiel, ustanoveným v nariadení (ES) č. 111/2005. Nariadenie (EHS) č. 3769/92 by sa preto malo zrušiť.
(2)
Nariadenie (ES) č. 273/2004 o prekurzoroch drog, ktorým sa nahrádza smernica Rady 92/109/EHS (5), zosúlaďuje ustanovenia, ktoré sa týkajú uvádzania určitých látok používaných pri nezákonnej výrobe omamných a psychotropných látok na trh Spoločenstva. S cieľom zlepšiť plynulé fungovanie vnútorného trhu v oblasti obchodu s drogovými prekurzormi by sa mali na úrovni Spoločenstva zosúladiť ustanovenia tykajúce sa žiadosti o povolenie, jeho udelenia alebo neudelenia, pozastavenia alebo odňatia.
(3)
Je dôležité zabrániť neoprávnenému premiestneniu látok kategórie č. 1, a preto by obchodné priestory, kde sa tieto látky skladujú alebo používajú, mali byť zabezpečené proti neoprávnenému premiestneniu látok.
(4)
Mali by sa presnejšie ustanoviť typy prevádzkovateľov, ktorí sú zapojení do vnútorného obchodu Spoločenstva a ktorým by mohli byť udelené osobitné povolenia a registrácie. Mali by sa určiť prípady, v ktorých môžu byť prevádzkovatelia zapojení do obchodu medzi Spoločenstvom a tretími krajinami oslobodení od povinnosti týkajúcej sa povolenia a registrácie.
(5)
Ustanovenia, ktoré upravujú podmienky udelenia povolenia a oznamovacie povinnosti prevádzkovateľov zapojených do vnútorného obchodu Spoločenstva a obchodu medzi Spoločenstvom a tretími krajinami, by sa mali v čo najväčšej možnej miere zhodovať.
(6)
Mali by sa ustanoviť ustanovenia, prostredníctvom ktorých sa umožní overovanie zákonných účelov všetkých zásielok drogových prekurzorov, ktoré vstupujú na územie Spoločenstva, vrátane tranzitných a prekládkových zásielok, a citlivé územia, ako napr. slobodné pásma Spoločenstva.
(7)
Aby bolo možné sledovať individuálne dovozné zásielky látok kategórie č. 1 s cieľom včas zabrániť ich zneužívaniu a hlavne riešiť rastúci problém, ktorý spôsobujú amfetamínové stimulátory, sú potrebné osobitné autorizačné postupy.
(8)
Podrobné pravidlá týkajúce sa predvývozného oznámenia by mali umožniť prispôsobenie prenosu informácií a nevyhnutný typ reakcie na citlivosť vývoznej zásielky. S cieľom plne využiť predvývozné oznámenia a systém vývozných povolení by sa mal dôraz klásť hlavne na vysokorizikové zásielky. Podrobné pravidlá týkajúce sa zjednodušeného používania predvývozných oznámení a zjednodušeného postupu udeľovania vývozných povolení by mali znížiť administratívnu záťaž v prípade hromadne dodávaných chemikálií, ktoré majú bežné zákonné použitie.
(9)
Vzhľadom na efektívne sledovanie obchodu by členské štáty mali umožniť príslušným orgánom efektívny výkon ich povinností a vzájomnú výmenu informácií.
(10)
S cieľom zlepšiť koordináciu sledovania drogových prekurzorov by členské štáty mali pravidelne poskytovať Komisii informácie o predchádzaní zneužívania drogových prekurzorov.
(11)
Toto nariadenie by sa malo uplatňovať od rovnakého dňa ako nariadenie (ES) č. 273/2004 a nariadenie (ES) č. 111/2005.
(12)
Opatrenia ustanovené v tomto nariadení sú v súlade so stanoviskom výboru pre drogové prekurzory,
PRIJALA TOTO NARIADENIE:
KAPITOLA 1
VŠEOBECNÉ USTANOVENIA
Článok 1
Toto nariadenie ustanovuje pravidlá vykonávania nariadenia (ES) č. 273/2004 a nariadenia (ES) č. 111/2005 vo vzťahu k zodpovedným zástupcom, udeľovaniu povolení prevádzkovateľom a ich registrácii, poskytovaniu informácii, predvývozným oznámeniam a k vývozným a dovozným povoleniam v oblasti drogových prekurzorov.
Článok 2
Na účely tohto nariadenia sa okrem definícií obsiahnutých v nariadení (ES) č. 273/2004 a v nariadení (ES) č. 111/2005 „obchodnými priestormi“ rozumie budova alebo budovy, spolu s pozemkom, ktoré prevádzkovateľ používa na jednom mieste.
KAPITOLA II
ZODPOVEDNÝ ZÁSTUPCA
Článok 3
Prevádzkovatelia, ktorí sú zapojení do dovozu, vývozu alebo do sprostredkovateľských činností uvedených v článku 2 nariadenia (ES) č. 111/2005, zahŕňajúcich určené látky kategórie 1 alebo 2, vymenujú zástupcu zodpovedného za obchod s určenými látkami, oznámia príslušným orgánom meno a kontaktné údaje tohto úradníka a ihneď oznámia každú následnú zmenu týchto informácií.
Článok 4
Zodpovedný zástupca uvedený v článku 3 zaistí, že dovoz, vyvoz alebo sprostredkovateľské činnosti sa uskutočnia v súlade s príslušnými právnymi ustanoveniami. Zodpovedný zástupca je splnomocnený zastupovať prevádzkovateľa a prijímať rozhodnutia potrebné na plnenie daných úloh.
KAPITOLA III
UDEĽOVANIE POVOLENÍ A REGISTRÁCIA PREVÁDZKOVATEĽOV
Článok 5
1. S cieľom získať povolenie podľa článku 3 ods. 2 nariadenia (ES) č. 273/2004 podá príslušný prevádzkovateľ písomnú žiadosť.
Žiadosť obsahuje:
a)
celé meno a adresu žiadateľa;
b)
celé meno a adresu zodpovedného zástupcu;
c)
opis zaradenia a úloh zodpovedného zástupcu;
d)
úplnú adresu obchodných priestorov;
e)
opis všetkých priestorov, v ktorých sa určené látky skladujú, vyrábajú a spracúvajú;
f)
informácie, z ktorých vyplýva, že sa prijali príslušné opatrenia s cieľom zamedziť neoprávnenému premiestneniu určených látok z miest uvedených v písm. e);
g)
názov a kód KN určených látok podľa prílohy I k nariadeniu (ES) č. 273/2004;
h)
v prípade zmesi alebo prírodného produktu sa uvádza:
i)
názov zmesi alebo prírodného produktu;
ii)
názov a kód KN určených látok v zmesi alebo prírodnom produkte podľa prílohy I k nariadeniu (ES) č. 273/2004;
iii)
maximálny percentuálny podiel určených látok v zmesi alebo v prírodnom produkte;
i)
opis predpokladaných typov operácií uvedených v článku 3 nariadenia (ES) č. 273/2004;
j)
overenú kópiu výpisu z registra spoločností alebo činností, podľa potreby;
k)
úradné osvedčenie o žiadateľovi a zodpovednom zástupcovi alebo dokument, z ktorého vyplýva, že žiadateľ a zodpovedný zástupca poskytujú záruky na riadny výkon činností, podľa potreby.
Žiadateľ poskytne príslušným orgánom na ich žiadosť prístup k ďalším relevantným informáciám a dokumentom.
2. Ods. 1 sa uplatňuje na povolenia uvedené v článku 6 ods. 1 nariadenia (ES) č. 111/2005.
Na účely ods. 1 písm. e) žiadosť obsahuje opis všetkých skladových, výrobných, pestovateľských a spracovateľských priestorov, zvyčajné spôsoby zaobchádzania s určenými látkami a zvyčajné spôsoby ich použitia.
Na účely ods. 1 písm. g) a h) bod ii) sa uvedie názov a kód KN určených látok podľa prílohy k nariadeniu (ES) č. 111/2005.
Na účely ods. 1 písm. i) sa poskytne opis predpokladaných typov operácií uvedených v článku 6 ods. 1 nariadenia (ES) č. 111/2005.
Článok 6
Prevádzkovatelia prijmú dostatočné opatrenia na zabezpečenie obchodných priestorov proti neoprávnenému premiestneniu určených látok uvedených v kategórii 1.
Článok 7
1. Príslušný orgán prijme rozhodnutie týkajúce sa žiadosti o povolenie uvedenej v článku 5 do 60 pracovných dní odo dňa prijatia tejto žiadosti.
V prípade obnovenia povolenia sa rozhodnutie prijme do 30 pracovných dní.
2. Príslušné orgány môžu pozastaviť lehoty uvedené v ods. 1 s cieľom umožniť žiadateľovi, aby poskytol akékoľvek chýbajúce informácie. V tomto prípade sa pozastavenie začne v ten deň, keď príslušné orgány informujú žiadateľa o chýbajúcich informáciách.
3. Povolenie môže zahrnovať operácie uvedené v nariadení (ES) č. 273/2004 a v nariadení (ES) č. 111/2005.
4. Pri udelení povolenia použijú príslušné orgány vzor stanovený v prílohe 1.
5. Príslušné orgány môžu udeliť povolenie v jednej z týchto foriem:
a)
povolenie, ktoré sa vzťahuje na všetky určené látky a operácie a týka sa obchodných priestorov;
b)
povolenie, ktoré sa vzťahuje na všetky určené látky a operácie a týka sa členského štátu.
Článok 8
1. Ak nie sú dotknuté opatrenia prijaté v súlade s článkom 10 nariadenia (ES) č. 273/2004, príslušné orgány každého členského štátu zamietnu udelenie povolenia, ak nie sú splnené podmienky ustanovené v článku 5 ods. 1 tohto nariadenia alebo ak existuje dôvodné podozrenie, že tieto látky sú určené na nedovolenú výrobu omamných alebo psychotropných látok.
2. S výhradou článku 5 ods. 2 sa odsek 1 tohto článku uplatňuje vo vzťahu k žiadostiam podľa nariadenia (ES) č. 111/2005 a za predpokladu, že opatrenia prijaté v súlade s článkom 26 ods. 3 tohto nariadenia nie sú dotknuté.
Článok 9
V prípade obchodu medzi Spoločenstvom a tretími krajinami uvedenými v nariadení (ES) č. 111/2005 môžu príslušné orgány buď obmedziť platnosť povolenia na menej ako tri roky, alebo môžu od prevádzkovateľov vyžadovať, aby aspoň v trojročných intervaloch preukazovali, že neprestali spĺňať podmienky, za ktorých bolo povolenie udelené.
Platnosť povolení vydaných pred nadobudnutím účinnosti nariadenia (ES) č. 111/2005 sa nemení.
Článok 10
1. Povolenia sú neprenosné.
2. Držiteľ povolenia požiada v súlade s článkom 5 o nové povolenie, ak sa predpokladá:
a)
pridanie novej určenej látky;
b)
začiatok novej operácie;
c)
zmena miesta obchodných priestorov, v ktorých sa operácie uskutočňujú.
V uvedených prípadoch stráca existujúce povolenie platnosť skorším z týchto dní:
i)
dňom skončenia platnosti, pričom obdobie platnosti bolo ustanovené v súlade s článkom 9 alebo v súlade s článkom 3 ods. 5 nariadenia (ES) č. 273/2004;
ii)
dňom začatia platnosti nového povolenia.
3. V prípade zmeny informácií poskytnutých v súlade s článkom 5 a odlišných od tých, ktoré sa uvádzajú v ods. 2 tohto článku, najmä pokiaľ ide o zmenu mena zodpovedného zástupcu, držiteľ povolenia informuje príslušné orgány do 10 dní po takejto zmene.
V prípade, že sa po tejto zmene podmienky uvedené v článku 5 naďalej plnia, príslušné orgány pozmenia povolenie zodpovedajúcim spôsobom.
4. Držitelia povolení vrátia príslušným orgánom povolenia, ktorých platnosť vypršala.
5. Odsek 2 sa uplatňuje na povolenia, ktoré boli vydané pred dňom uplatňovania nariadenia (ES) č. 273/2004 a nariadenia (ES) č. 111/2005.
Článok 11
1. Ak nie sú dotknuté opatrenia prijaté v súlade s článkom 10 nariadenia (ES) č. 273/2004, môžu príslušné orgány pozastaviť alebo zrušiť povolenie v týchto prípadoch:
a)
podmienky stanovené v článku 5 ods. 1 tohto nariadenia sa už neplnia;
b)
existuje dôvodné podozrenie, že určené látky sú určené na nedovolenú výrobu omamných alebo psychotropných látok;
c)
držiteľ povolenia nepoužíval povolenie počas troch rokov.
2. S výhradou článku 5 ods. 2 sa odsek 1 tohto článku uplatňuje vo vzťahu k povoleniam podľa nariadenia (ES) č. 111/2005 a za predpokladu, že opatrenia prijaté v súlade s článkom 26 ods. 3 tohto nariadenia nie sú dotknuté.
Článok 12
1. Články 5 až 11 sa neuplatňujú na osobitné povolenia uvedené v článku 3 ods. 2 nariadenia č. 273/2004.
2. Verejné orgány uvedené v článku 3 ods. 2 a ods. 6 nariadenia (ES) č. 273/2004 zahŕňajú colnú správu, políciu a úradné laboratória príslušných orgánov.
Článok 13
Lekárne, výdajne veterinárnych liekov, colné úrady, polícia, úradné laboratóriá príslušných orgánov a ozbrojené sily sú oslobodené od požiadaviek týkajúcich sa povolenia a registrácie podľa nariadenia (ES) č. 111/2005, ak uvedené subjekty používajú drogové prekurzory výhradne v rozsahu svojich úradných povinností.
Subjekty uvedené v ods. 1 sú tiež oslobodené od:
a)
poskytnutia dokladov uvedených v článku 3 nariadenia (ES) č. 111/2005;
b)
povinnosti vymenovať zodpovedného zástupcu stanoveného v článku 3 tohto nariadenia.
Článok 14
1. Prevádzkovatelia zapojení do vývozu určených látok uvedených v kategórii 3 prílohy k nariadeniu (ES) č. 111/2005 sú oslobodení od registračnej povinnosti uvedenej v článku 7 ods. 1 uvedeného nariadenia, ak súhrn množstiev tykajúcich sa ich dovozov nepresiahne za predchádzajúci kalendárny rok (1. január - 31. december) množstvá uvedené v prílohe II tohto nariadenia.
Ak sú tieto množstvá prekročené počas prebiehajúceho kalendárneho roka, prevádzkovateľ splní registračnú povinnosť bezodkladne.
2. Prevádzkovatelia zapojení do vývozu zmesí obsahujúcich určené látky uvedené v kategórii 3 prílohy k nariadeniu (ES) č. 111/2005 sú oslobodení od registračnej povinnosti uvedenej v článku 7 ods. 1 uvedeného nariadenia, ak množstvo určených látok, ktoré obsahujú zmesi, neprekročí za predchádzajúci kalendárny rok množstvá uvedené v prílohe II k tomuto nariadeniu.
Ak sú tieto množstvá prekročené počas prebiehajúceho kalendárneho roka, prevádzkovateľ splní registračnú povinnosť bezodkladne.
Článok 15
Na účely článku 6 nariadenia (ES) č. 273/2004 informujú zákazníci svojich dodávateľov o tom, či sa na nich tento článok uplatňuje.
Článok 16
V prípade, že v súlade s článkom 8 ods. 1 nariadenia (ES) č. 111/2005 príslušné orgány vyžadujú preukázanie zákonných účelov transakcie, prevádzkovateľ poskytne písomné vyhlásenie, pričom použije vzor uvedený v prílohe III k tomuto nariadenia, prostredníctvom ktorého sa príslušné orgány môžu uistiť o tom, že zásielka opustila krajinu vývozu v súlade s platnými vnútroštátnymi ustanoveniami prijatými podľa článku 12 Dohovoru Organizácie Spojených národov proti nezákonnému obchodovaniu s omamnými a psychotropnými látkami (ďalej len „dohovor Organizácie Spojených národov“).
Prevádzkovatelia však môžu tiež predložiť dovozné povolenie uvedené v článku 20 nariadenia (ES) č. 111/2005 alebo vyhlásenie odberateľa uvedené v článku 4 nariadenia (ES) č. 273/2004.
KAPITOLA IV
POSKYTOVANIE INFORMÁCIÍ
Článok 17
Na účely článku 8 ods. 2 nariadenia (ES) č. 273/2004 informujú prevádzkovatelia príslušné orgány v súhrnnej forme o množstvách určených látok použitých alebo dodaných a, v prípade dodávky, o množstve dodanom každej tretej strane.
Odsek 1 sa uplatňuje na určené množstvá kategórie 3 len v prípade, že o to požiadajú príslušné orgány.
Článok 18
1. Na účely článku 9 ods. 2 nariadenia (ES) č. 111/2005 prevádzkovatelia, ktorí sú držiteľmi povolenia alebo registrácie, informujú príslušné orgány o:
a)
všetkých vývozoch určených látok, ktoré podliehajú vývoznému povoleniu;
b)
všetkých dovozoch určených látok kategórie 1, pri ktorých sa vyžaduje dovozné povolenie, alebo o všetkých prípadoch, v ktorých sú určené látky kategórie 2 dovezené do slobodného pásma kontrolného typu II, prepustené do režimu s podmienečným oslobodením od cla inom ako tranzit, alebo prepustené do voľného obehu;
c)
všetky sprostredkovateľské činnosti, ktoré zahŕňajú určené látky kategórií 1 a 2.
2. Informácie uvedené v ods. 1 písm. a) sú usporiadané podľa údajov o krajinách určenia, vyvážaných množstvách a v prípade potreby o evidenčných číslach vývozných povolení.
3. Informácie uvedené v ods. 1 písm. b) sú usporiadané podľa údajov o tretej krajine vývozu a v prípade potreby o evidenčných číslach dovozných povolení.
4. Informácie uvedené v ods. 1 písm. c) sú usporiadané podľa údajov o tretej krajine zapojenej do uvedených sprostredkovateľských činností a, v prípade potreby, o evidenčných číslach vývozných alebo dovozných povolení. Prevádzkovatelia poskytnú na žiadosť príslušných orgánov ďalšie informácie.
Článok 19
Informácie uvedené v článkoch 17 a 18 sa poskytujú ročne pred 15. februárom.
Prevádzkovateľ tiež informuje príslušné orgány v prípade, že sa neuskutočnili žiadne operácie.
S týmito informáciami sa zaobchádza ako s dôvernými obchodnými informáciami.
KAPITOLA V
PREDVÝVOZNÉ OZNÁMENIE
Článok 20
Zoznamy uvedené v článku 11 ods. 1 nariadenia (ES) č. 111/2005 zahŕňajú údaje aspoň o:
a)
krajinách, s ktorými Spoločenstvo uzavrelo osobitné zmluvy o drogových prekurzoroch;
b)
tretie krajiny, ktoré požiadali o zasielanie predvývozného oznámenia v súlade s článkom 12 ods. 10 dohovoru Organizácie Spojených národov.
Tieto zoznamy sú uvedené v prílohe IV.
Článok 21
1. Ak sa v prípade vývozov použije zjednodušený postup udelenia vývozného povolenia uvedeného v článku 19 nariadenia (ES) č. 111/2005 a v článkoch 25, 26 a 27 tohto nariadenia, môžu príslušné orgány zaslať zjednodušené predvývozné oznámenie, ktoré zahŕňa viacero vývozných operácii realizovaných počas osobitnej lehoty v trvaní šiestich alebo dvanástich mesiacov.
2. Príslušné orgány poskytnú informácie uvedené v článku 13 ods. 1 nariadenia (ES) č. 111/2005 a oznámia príslušným orgánom tretích krajín určenia, že predvývozné oznámenie zahŕňa viacero vývozných operácii uskutočnených počas osobitne lehoty v trvaní šiestich alebo dvanástich mesiacov.
3. Príslušné orgány zašlú predvývozné oznámenie do krajiny určenia, pričom použijú „oznámenie o multilaterálnom hlásení chemických látok“ uvedené v prílohe V.
KAPITOLA VI
VÝVOZNÉ/DOVOZNÉ POVOLENIE
Článok 22
Tie krajiny určenia vývozu, do ktorých sa vyvážajú určené látky uvedené v kategórii 3 a pri ktorých sa vyžaduje vývozné vyhlásenie, sú uvedené v prílohe IV.
Článok 23
1. Na vývozné a dovozné povolenia sa použijú formuláre uvedené v prílohe VI a VII v uvedenom poradí. Úprava formulárov je záväzná.
Vývozné alebo dovozné povolenie môže byť udelené aj elektronickou formou. V tomto prípade môže členský štát prispôsobiť kolónku tykajúcu sa čísla povolenia.
2. Vývozné povolenie sa vydáva v štyroch kópiách číslovaných 1 až 4.
Kópiu č. 1 si ponechá vydávajúci orgán.
Kópie č. 2 a 3 sa priložia k určeným látkam a predložia sa na colnom úrade, kde sa colné vývozné prehlásenie vystavilo, a následne príslušným orgánom v mieste výstupu z colného územia Spoločenstva. Príslušné orgány v mieste výstupu vrátia kópiu č. 2 vydávajúcemu orgánu. Kopia č. 3 sa priloží k určeným látkam a odovzdá sa príslušnému orgánu krajiny dovozu.
Kópiu č. 4 si ponechá vývozca.
3. Dovozné povolenie sa vydáva v štyroch kópiách očíslovaných 1 až 4.
Kópiu č. 1 si ponechá vydávajúci orgán.
Kópiu č. 2 zašle vydávajúci orgán príslušnému orgánu krajiny vývozu.
Kópia č. 3 sprevádza určené látky z miesta vstupu na colné územie Spoločenstva do obchodných priestorov dovozcu, ktorý zašle túto kópiu vydávajúcemu orgánu.
Kópiu č. 4 si ponechá dovozca.
4. Vývozné alebo dovozné povolenie nemôže byť udelené na viac ako dve určené látky.
Článok 24
1. Tlačivá sa vytlačia v jednom alebo vo viacerých úradných jazykoch Spoločenstva.
2. Formuláre majú formát A4. Na pozadí majú vytlačený zelený gilošovaný vzor, aby sa dalo voľným okom rozpoznať akékoľvek mechanické alebo chemické falšovanie.
3. Členské štáty si môžu vyhradiť právo na tlač formulárov povolenia alebo ich tlač môžu zadať tlačiarňam, ktoré schvália. V prípade, že členské štáty zadajú tlač formulárov schváleným tlačiarňam, obsahuje každé povolenie odkaz na toto schválenie. Okrem toho formulár povolenia obsahuje názov a adresu tlačiarne alebo značku, na základe ktorej je možné tlačiareň identifikovať.
Článok 25
Na základe žiadosti príslušného prevádzkovateľa môže príslušný úrad udeliť vývozné povolenie v rámci zjednodušeného postupu podľa článku 19 nariadenia (ES) č. 111/2005 v prípade častých vývozov jednej určenej látky uvedenej v kategórii 3, do ktorých je zapojený ten istý vývozca v Spoločenstve a ten istý dovozca v tej istej tretej krajine určenia počas osobitnej lehoty v trvaní šiestich alebo dvanástich mesiacov.
Uvedené zjednodušené vývozné povolenie sa môže udeliť len v týchto prípadoch:
a)
ak prevádzkovateľ počas predchádzajúcej vývoznej činnosti preukázal, že je schopný splniť všetky povinnosti týkajúce sa príslušných vývozov, a neporušil príslušné právne predpisy;
b)
ak sa príslušný úrad môže uistiť o zákonných účeloch príslušných vývozných operácii.
Článok 26
1. Žiadosť o zjednodušené vývozné povolenie, ktorá je uvedená v článku 25, obsahuje aspoň tieto údaje:
a)
meno a adresu dovozcu, vývozcu z tretej krajiny a konečného príjemcu;
b)
názov určenej látky podľa prílohy k nariadeniu (ES) č. 111/2005, v prípade zmesi alebo prírodného produktu jeho názov a číselný znak KN a názov každej určenej látky, ktorá sa nachádza v zmesi alebo v prírodnom produkte, podľa prílohy k nariadeniu (ES) č. 111/2005;
c)
maximálne množstvo určenej látky určenej na vývoz;
d)
zamýšľané obdobie vývozných operácií.
2. Príslušný orgán rozhodne v súvislosti so žiadosťou o zjednodušené vývozné povolenie do 15 pracovných dní odo dňa doručenia požadovaných informácií.
Článok 27
1. Vývozné povolenie, ktoré bolo udelené zjednodušeným postupom, sa vystavuje na kópiách č. 1, 2 a 4 formulára uvedeného v prílohe VI.
Kópiu č. 1 si ponechá vydávajúci orgán.
Kópiu č. 2 a 4 si ponechá vývozca.
Vývozca oznámi podrobné údaje o každej vývoznej operácii na zadnej strane kópie č. 2, hlavne čo sa týka množstva určenej látky v každej vývoznej operácii a zvyšného množstva. Kópia č. 2 sa predkladá colnému úradu pri vyhotovení colného vyhlásenia. Príslušný colný úrad potvrdí údaje a vráti kópiu vývozcovi.
2. Prevádzkovateľ uvedie pre každú vývoznú operáciu číslo povolenia a text „zjednodušený postup udelenia vývozného povolenia“.
V prípade, že colný úrad výstupu nie je v mieste výstupu z colného územia Spoločenstva, informácie uvedené v pododseku 1 sa poskytnú v dokumentoch priložených k vývoznej zásielke.
3. Vývozca vráti kópiu č. 2 vydávajúcemu orgánu najneskôr do desiatich dní od skončenia platnosti vývozného povolenia udeleného zjednodušeným spôsobom.
KAPITOLA VII
ZÁVEREČNÉ USTANOVENIA
Článok 28
1. Každý členský štát prijme nevyhnutné opatrenia, ktoré umožnia príslušným orgánom výkon ich kontrolných a monitorovacích povinností vrátane kontrol, ktorých cieľom je preskúmať vhodnosť obchodných priestorov.
2. Členské štáty zaistia výmenu informácií medzi všetkými príslušnými stranami.
Článok 29
1. V mesiaci, ktorý nasleduje za každým kalendárnym štvrťrokom, členský štát zašle Komisii zoznam s informáciami o prípadoch, v ktorých boli určené látky zadržané alebo ich prepustenie bolo pozastavené.
Takéto informácie zahŕňajú:
a)
názov určených látok; miesto ich výroby, pôvodu a určenia, ak sú známe;
b)
množstvo určených látok, ich colný štatút a použité dopravné prostriedky.
2. Na konci kalendárneho roka Komisia oznámi všetkým členským štátom informácie, ktoré získala podľa ods. 1.
Článok 30
Nariadenie (EHS) č. 3769/92 sa ruší s účinnosťou od 18. augusta 2005.
Odkazy na zrušené nariadenie sa považujú za odkazy na toto nariadenie.
Článok 31
Najneskôr do 31. decembra 2005 príslušné orgány zrušia všeobecné vývozné povolenia udelené podľa článku 5 ods. 3 a článku 5a ods. 3 nariadenia (EHS) č. 3677/90. Uvedené zrušenie sa nevzťahuje na tie príslušné látky, ktoré boli prihlásené na vývoz pred 1. januárom 2006.
Článok 32
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 18. augusta 2005.
Toto nariadenie je záväzné v celom rozsahu a je priamo uplatniteľné vo všetkých členských štátoch.
V Bruseli 27. júla 2005